b"\n_START_ARTICLE_\nAlexis Tsipras\n_START_SECTION_\nBakgrunn\n_START_PARAGRAPH_\nTsipras ble f\xc3\xb8dt tre dager etter den greske milit\xc3\xa6rjuntaens fall i 1974._NEWLINE_Han studerte til sivilingeni\xc3\xb8r ved det tekniske universitetet i Athen og begynte deretter \xc3\xa5 arbeide i bygningsbransjen.\n_START_SECTION_\nPolitisk karriere\n_START_PARAGRAPH_\nI studietiden var han aktiv i en rekke forskjellige venstreorienterte organisasjoner og ble med i Det kommunistiske ungdomsforbundet p\xc3\xa5 1980-tallet._NEWLINE_Tsipras var f\xc3\xb8rst medlem av Det greske kommunistiske parti som i sin tur var en del av SYRIZA, som p\xc3\xa5 den tid var en koalisjon av venstrepartier. Da kommunistpartiet gikk ut av koalisjonen, valgte Tsipras \xc3\xa5 forbli i SYRIZA._NEWLINE_Tsipras tiltr\xc3\xa5dte som partileder for SYRIZA den 4. oktober 2009 etter \xc3\xa5 ha blitt valgt til posten p\xc3\xa5 partiets kongress i november foreg\xc3\xa5ende \xc3\xa5r. I parlamentsvalget i 2009 fikk SYRIZA 5,04 prosent av stemmene, og Tsipras ble representant til det hellenske parlament. Han ble deretter valgt enstemmig som gruppeleder for SYRIZA i parlamentet._NEWLINE_I parlamentsvalget i mai 2012 vokste SYRIZA til 16,78 prosent og fikk 52 mandater. Ettersom intet parti klarte \xc3\xa5 danne regjering etter valget, ble det holdt et nyvalg i juni samme \xc3\xa5r, der partiet \xc3\xb8ket sin oppslutning til 26,9 prosent og fikk 71 mandat i parlamentet._NEWLINE_Tsipras ble 8. mai 2012 av Hellas' president Karolos Papoulias gitt i oppdrag \xc3\xa5 danne regjering. Dagen f\xc3\xb8r hadde Antonis Samaras i partiet Nytt demokrati oppgitt fors\xc3\xb8ket p\xc3\xa5 \xc3\xa5 danne regjering._NEWLINE_Tsipras meddelte om kvelden 9. mai at ogs\xc3\xa5 hans fors\xc3\xb8k p\xc3\xa5 regjeringsdannelse hadde mislyktes.\n_START_SECTION_\nStatsminister\n_START_PARAGRAPH_\nEtter at parlamentet mislyktes i \xc3\xa5 velge en ny president den 29. desember 2014 ble det utlyst nyvalg til den 25. januar 2015. I nyvalget fikk SYRIZA 36,3 prosent av stemmene og ble landets st\xc3\xb8rste parti med 149 mandater i parlamentet. Dette var f\xc3\xb8rste gang siden milit\xc3\xa6rjuntaens fall at et annet parti enn Nea Dimokratia eller det sosialdemokratiske PASOK var st\xc3\xb8rst._NEWLINE_Etter \xc3\xa5 ha kommet overens med det h\xc3\xb8yrepopulistiske partiet Uavhengige grekere om \xc3\xa5 danne en koalisjonsregjering, tiltr\xc3\xa5dte Tsipras som statsminister den 26. januar 2015. Etter sju turbulente m\xc3\xa5neder forbundet med landets d\xc3\xa5rlige \xc3\xb8konomi, valgte Tsipras \xc3\xa5 trekke seg som statsminister 20. august samme \xc3\xa5r. Det ble samtidig utnevnt nyvalg 20. september. Etter at SYRIZA fikk 35 prosent av stemmene og igjen ble st\xc3\xb8rste parti ved parlamentsvalget 20. september 2015, kunne Tsipras igjen danne regjering 21. september 2015, ogs\xc3\xa5 denne gangen i en koalisjon med Uavhengige grekere._NEWLINE_I 2018 ble Tsipras enig med nabolandets statsminister Zoran Zaev om at nabolandet skulle skifte navn til Nord-Makedonia. Dette gjorde slutt p\xc3\xa5 den langvarige navnekonflikten mellom de to landene._NEWLINE_Etter at SYRIZA tapte valget i 2019 ble Tsipras etterfulgt som statsminister av Kyriakos Mitsotakis fra Nytt demokrati."